Varm luft strømmer tirsdag og onsdag op over Nordeuropa - herunder Danmark - og giver os temperaturer, der kan nå 17 graders varme. Tirsdag byder på suverænt forårsvejr, hvor solen kommer til at skinne i stort set hele landet. Fra morgenstunden vil temperaturen stige støt, så vi ud på eftermiddagen kan nyde temperaturer på mellem 15 og 17 grader, hvor det bliver varmest. De højeste temperaturer vil være at finde i de østlige landsdele, hvor vinden har blæst længst tid over solopvarmet land. Desuden vil der ikke være meget vind, så man vil for alvor kunne mærke, at det bliver forårsvejr, som vi hidtil ikke har oplevet det i år. Onsdag kulminerer varmen mod sydøst Onsdag er det fortsat den varme luft for årstiden, der befinder sig over dele af Danmark. Prognoserne er relativt enige om, at det bliver varmest i de sydøstlig egne, mens en koldfront efterhånden skal passere Danmark fra nordvest onsdag aften og natten til torsdag. Derimod er prognoser ikke enige om den præcise timing af frontpassagen, hvilket medfører, at det hurtigere eller senere kan blive mere skyet fra nordvest, hvilket igen vil lægge en dæmper på temperaturerne. De mest optimistiske prognoser viser, at temperaturerne igen onsdag kan nå 17 eller måske endda 18 grader i den sydøstlige del af Danmark, men det afhænger af, hvor meget sol der kommer. Med udsigten til det for årstiden varme vejr er der udsigt til årets hidtil varmeste dage. Indtil nu skal vi tilbage til februar for at finde årets hidtil højeste temperatur i Danmark.25. februar nåede temperaturen i både Jægersborg og Sjælsmark i Nordsjælland op på hele 15,1 grader, hvilket gjorde det til den fjerdevarmeste februardag i dansk vejrhistorie. Varmen i denne uge bliver ganske kortvarig, og allerede skærtorsdag blæser væsentlig koldere luft fra nordvest nedover Danmark. Det vil give dagtemperaturer på mellem 8 og 10 grader.

Referat:
Forårsvarmen kulminerer tirsdag og onsdag, hvor årets hidtil varmeste dage står foran os.